(1621) TEn anderen , of daer schoon , geen Godt en waer , gheen sonde , geen straffe , noch doot , so soude die mensche hem selven sparen , ende niet also verderven : Want door dat vreten ende suypen , wort de gantsche natuere verdorven .Een boose ontijdighe ouderdom , een dolle krancke Cop , swijmelinghe int hooft , druypende ooghen , stinckende Adem , een boose Maghe , bevende Handen , dat Voetoevel , de watersucht , kortelijck wat voor lijfs schaeden men noemen mach , komen wt onordineerlick wesen , ende overvloedich eten ende drincken .Dan gelijck een matelijck sober leven ( ghelijck alle natuerlijcke Meysters segghen ) de beste medecijn is , alsoo is de overvloedicheydt een verkortinge des levens .